Kopenhagen: Polisie skiet 'verdagte' dood na twee dodelike aanvalle | Maroela Media
Kopenhagen: Polisie skiet 'verdagte' dood na twee dodelike aanvalle
Die toneel voor die sinagoge. Foto: Danie Noesgaard/Facebook
Die polisie in Kopenhagen in Denemarke het Sondagoggend 'n man doodgeskiet nadat twee mense in afsonderlike voorvalle in 'n kafee en 'n sinagoge doodgeskiet is.
Volgens 'n berig in The Guardian was daar Saterdagmiddag 'n skietery by 'n kafee in Østerbro. Daar is glo 'n paneelbespreking oor vryheid van spraak by die kafee gehou na aanleiding van die onlangse aanval op die Franse koerant Charlie Hebdo.
Die doel van die aanval was glo om Lars Vilks, 'n Sweedse kunstenaar, dood te skiet nadat hy in 2007 die profeet Mohammed as 'n hond uitgebeeld het. Daar was glo al verskeie pogings om Vilks om die lewe te bring. 'n 55-jarige man is tydens die aanval doodgeskiet en drie polisiebeamptes is gewond.
Die tweede aanval het Saterdagaand by 'n sinagoge plaasgevind. Twee polisiebeamptes is gewond en 'n man is doodgeskiet.
Volgens die polisie het hulle Sondagoggend 'n man naby 'n treinstasie doodgeskiet nadat hy op polisiebeamptes losgebrand het. Die man het glo by 'n huis opgedaag wat sedert die aanval by die kafee deur die polisie dopgehou is. Die polisie ondersoek nou of die man by die aanvalle betrokke was.